VEGA præsenterer

**Mesteren af svensk vise-pop kommer tilbage til VEGA** *Oscar Danielson udgav i maj singlen "Jag vill ringa min mamma" fra sit kommende album, og den 23. februar kan du opleve den karismatiske sangskriver i Lille VEGA.*

Med nærværende svenske visepop-sange, der emmer af eminent guitarspil og fløjlsbløde vokaler, skaber Oscar Danielson smukke, lavmælte sange, som kan få selv de mest vinterforfrosne københavnere til at tø op i februar.

De svenske tekster har en egen naiv tone, der dog er gennemsyret af ironi og tillige fyldt med pudsige observationer og barok, sort humor. Danielsons sange er iørefaldende og sansende.
Navnet vækker måske ikke genklang hos alle danskere. Men det skal man ikke lade sig snyde af. Den svenske musiker har en loyal fanskare i Norden og et smukt, atmosfærisk bagkatalog bag sig.

Han er af mange anset som en af Sveriges bedste sangskrivere, og med udgivelsen af det anmelderroste album *Stockholm I Mitt Hjärta* fra 2011 tog succesen for alvor fart.

Oscar Danielson debuterede i 1996 med albummet *Schysst & populär*. Det egentlige gennembrud fik han med opfølgeren *Gitarren är mit svärd* fra 1998, og siden er der udkommet flere album. I nullerne udgav Oscar Danielson sideløbende med karrieren som musiker og sangskriver, flere romaner.

**Fakta om koncerten:**

Oscar Danielson (SE)

Søndag d. 23. februar kl. 20.00

Lille VEGA, Enghavevej 40, 1674 København V

Billetpris: 165 kr. + gebyr

Billetsalget starter i dag via vega.dk og Ticketmaster.